Nersa-aankondiging verwelkomArgieffoto (Foto: SnapwireSnaps, Pixabay) AfriSake het Dinsdag gesê die organisasie verwelkom die Nasionale Energiereguleerder (Nersa) se aankondiging dat slegs ŉ algemene tariefverhoging van 9,4% in die elektrisiteitsprys toegelaat word. Eskom het die energiereguleerder sedert November probeer oortuig dat ŉ 16,6%-verhoging geregverdig is om ŉ tekort in algemene inkomste en sekere uitgawes te dek. “Nadat ons die openbare verhoor op 4 Februarie 2016 bygewoon het, was ons en die res van die aanwesige rolspelers vol vertroue dat Eskom nie in sy aansoek sou slaag om ŉ 16,6%-verhoging in elektrisiteitstariewe toe te pas nie. NERSA se aankondiging vandag spreek boekdele oor die impak wat Suid-Afrikaners op hul eie toekoms kan hê en ons is ingenome met die uitspraak. Dit is ŉ oorwinning vir almal,” het Armand Greyling, regs- en beleidsanalis vir AfriSake, gesê. Hy het gesê AfriSake is verbind tot die beskerming van die regte van alle Suid-Afrikaners, veral dié in die korporatiewe bedryf. “AfriSake sal voortgaan om ŉ ogie oor elektrisiteitsverskaffing regoor die land te hou en sal nie skroom om regsaksie te neem as Eskom elektrisiteitsverskaffing onderbreek weens munisipale skuld wat nie aan Eskom betaal word nie.”